ORDE do 26 de decembro de 2025 pola que se modifica a Orde do 6 de novembro de 2025 pola que se determinan os servizos mínimos durante a folga do persoal de limpeza dos hospitais do Salnés e da Barbanza.
Consellería de Sanidade — III. Outras disposicións — 05/01/2026

Mediante a Orde do 6 de novembro de 2025, publicada no
Diario Oficial de Galicia
número 217, do 10 de novembro, determináronse os servizos mínimos durante a folga convocada polo persoal de limpeza dos hospitais do Salnés e da Barbanza, prevista para os días 11, 12, 18, 19, 25 e 26 de novembro e 3, 9, 10, 16, 17, 22, 23, 29 e 30 de decembro, en horario das 9.00 ás 11.00 horas e das 15.00 ás 17.00 horas, e indefinida e a xornada completa a partir do 7 de xaneiro de 2026.
A folga afecta o persoal das empresas Itma, S.L.U. e Mantelnor Limpiezas, S.L., adxudicatarias do servizo de limpeza do Hospital do Salnés, dependente da Área Sanitaria de Pontevedra e O Salnés, e do Hospital da Barbanza, dependente da Área Sanitaria de Santiago de Compostela e Barbanza, respectivamente.
Na citada orde facíase constar que a folga tiña inicialmente carácter parcial, sen prexuízo de que, de conformidade co recollido na propia convocatoria, a partir do día 7 de xaneiro de 2026 pasaría a ter carácter indefinido e a xornada completa.
Así mesmo, na reunión mantida entre a Administración, o comité de folga e a Área Sanitaria do Salnés, deixouse constancia de que, unha vez producida a modificación das condicións da folga, a Administración podería convocar novamente o comité de folga co obxecto de revisar e, de ser o caso, modificar os servizos mínimos inicialmente fixados, atendendo ás novas circunstancias concorrentes.
Constatado que, a partir do 7 de xaneiro de 2026, a folga pasa a ter carácter indefinido e a xornada completa, convocouse novamente o comité de folga na Área Sanitaria do Salnés, dándolle audiencia conforme o previsto na normativa vixente, co fin de analizar a adecuación dos servizos mínimos establecidos na Orde do 6 de novembro de 2025 á nova configuración do paro.
Á vista do resultado desta audiencia, e tendo en conta a necesidade de garantir a protección da saúde e a seguridade das persoas usuarias dos centros hospitalarios afectados, considérase necesario modificar os servizos mínimos inicialmente establecidos, co obxecto de adaptalos á nova duración e intensidade da folga.
Os servizos mínimos que se establecen responden a criterios de necesidade, idoneidade e proporcionalidade, e resultan imprescindibles para garantir a continuidade asistencial e a protección da saúde pública, sen exceder o estritamente necesario nin desnaturalizar o exercicio do dereito fundamental de folga.
No que respecta á Área Sanitaria de Barbanza, xa na citada Orde do 6 de novembro de 2025 se tivo en conta o carácter indefinido da folga, polo que non resulta necesario introducir modificacións respecto dos servizos mínimos establecidos para este ámbito territorial.
En virtude do anterior, e no exercicio das competencias que corresponden a esta consellería,
Artigo único
Modifícase a Orde do 6 de novembro de 2025 pola que se establecen os servizos mínimos durante a folga do persoal de limpeza dos hospitais da Área Sanitaria do Salnés e de Barbanza, exclusivamente no relativo á Área Sanitaria do Salnés, co obxecto de adaptar os devanditos servizos ao carácter indefinido e á xornada completa da folga a partir do día 7 de xaneiro de 2026, que quedan fixados nos seguintes termos:
Centro: Hospital do Salnés.
Disposición derradeira única
Esta orde entrará en vigor o mesmo día da súa publicación no
Diario Oficial de Galicia
e será de aplicación mentres a folga manteña o seu carácter indefinido e a xornada completa, sen prexuízo de que poida ser revisada no caso de que se produzan novas modificacións na convocatoria.
Santiago de Compostela, 26 de decembro de 2025